[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2008.7.18

COM(2008) 480 végleges

A BIZOTTSÁG KÖZLEMÉNYE A TANÁCSNAK, AZ EURÓPAI PARLAMENTNEK, AZ EURÓPAI GAZDASÁGI ÉS SZOCIÁLIS BIZOTTSÁGNAK, A RÉGIÓK BIZOTTSÁGÁNAK ÉS AZ EURÓPAI KÖZPONTI BANKNAK

Hetedik jelentés az euroövezet jövőbeli bővítésének gyakorlati előkészületeiről {SEC(2008) 2306}

A BIZOTTSÁG KÖZLEMÉNYE A TANÁCSNAK, AZ EURÓPAI PARLAMENTNEK, AZ EURÓPAI GAZDASÁGI ÉS SZOCIÁLIS BIZOTTSÁGNAK, A RÉGIÓK BIZOTTSÁGÁNAK ÉS AZ EURÓPAI KÖZPONTI BANKNAK

Hetedik jelentés az euroövezet jövőbeli bővítésének gyakorlati előkészületeiről

BEVEZETÉS

2008 januárjától az EU 27 tagállamából 15 tartozik az euroövezetbe. A fennmaradó 12 állam közül 10 „eltéréssel rendelkező tagállam”, amely amint teljesíti a Szerződésben előírt feltételeket,[1] várhatóan bevezeti az eurót. Dánia és az Egyesült Királyság nem köteles bevezetni az eurót.

A konvergenciakritériumok teljesítése mellett az államoknak széles körű gyakorlati előkészületeket kell tenniük annak érdekében, hogy gazdaságuk és közigazgatásuk valamenyi ágazatát, valamint az állampolgárokat felkészítsék az euro bevezetésére. A Bizottság annak érdekében, hogy megkönnyítse az országok felkészülését az átállásra, az eurokészpénz 2002-es, 2007-es és 2008-as bevezetése során szerzett tapasztalatokra építve elkészítette ajánlását az euróra történő jövőbeli átállásokat megkönnyítő intézkedésekről[2]. Az átállásra készülő államok mindegyikét felkérik arra, hogy vegye figyelembe ezt az ajánlást.

Ez a jelentés értékeli az átállással kapcsolatban tett gyakorlati előkészületek jelenlegi állását Szlovákiában, mivel az ország – miután a Tanács határozatában megállapította, hogy teljesíti az euro bevezetéséhez szükséges feltételeket – 2009. január 1-jén csatlakozni fog az euroövezethez. A mellékelt bizottsági munkadokumentum részletezi az érintett többi tagállam előkészületeit.

AZ ELőKÉSZÜLETEK ÁLLÁSA SZLOVÁKIÁBAN

Szlovákia 2009. január 1-jén a „big bang” forgatókönyvnek megfelelően vezeti be az eurót.

Az euro bevezetésére vonatkozóan 2005 júliusában elfogadott nemzeti terv megállapította az átállás gyakorlati előkészületeinek általános keretét és meghatározta a gazdaság és a közigazgatás különböző ágazatainak feladatait. A tervet 2007 márciusában és 2008 áprilisában aktualizálták.

Az átállás szabályozási keretét egy kerettörvény[3]határozta meg. A törvény szövegét széleskörűen megvitatták az Európai Bizottsággal, mivel a törvény az előző konvergenciajelentésben megállapított valamennyi összeegyeztethetetlenség és hiányosság megszüntetését is célozta. A kerettörvény meghatározza a készpénz- és a nem készpénz-átállásra vonatkozóan tiszteletben tartandó elveket és szabályokat (például a szerződések folyamatossága, az ársemlegesség és az állampolgárok gazdasági érdekeinek védelme, az árak kötelező párhuzamos feltüntetése), kijelöli az ellenőrző szerveket, meghatározza az esetleges szabálysértések szankcióit és előírja más jogi aktusok szükséges módosítását.

Az átállás irányítása és megszervezése

Az előkészületek irányító szerve a nemzeti koordinációs bizottság, amelynek elnöke a pénzügyminiszter (nemzeti koordinátor), társelnöke pedig a Szlovák Nemzeti Bank (NBS) elnöke. A nemzeti koordinációs bizottság felügyeli az euro bevezetésével kapcsolatos nemzeti terv végrehajtását.

A kormány létrehozott egy ad-hoc kormánybiztosi posztot az euro bevezetésével összefüggésben, akinek a feladata a napi előkészületek koordinálása és az esetleg felmerülő problémák jelzése. Az előkészületek technikai részleteit öt munkabizottságban vitatják meg, amelyek különböző minisztériumok vagy a Szlovák Nemzeti Bank felügyelete alá tartoznak.

A munkabizottságok rendszeresen üléseznek és tevékenységükről legalább háromhavonta jelentést tesznek a nemzeti koordinációs bizottságnak és a kormánybiztosnak. Mindegyik bizottság a releváns kormányzati és nem kormányzati szervezetek képviselőiből áll.

Szlovákia tiszteletben tartotta a 2008/78/EK ajánlás 1. cikkének előírását: „A tagállamok alakítsák ki az euro bevezetéséhez szükséges előkészületek megtervezésére, koordinálására és megkönnyítésére alkalmas, célorientált struktúrát.” Kételyek merülnek fel azonban a jelenlegi koordinációs struktúra hatékonyságával kapcsolatban. A nemzeti koordinációs bizottság rendkívül magas politikai szintet képvisel és nem tud igazán foglalkozni a technikai részletekkel. A kormánybiztos irodája kis számú személyzettel dolgozik és főként kommunikációs kérdésekkel foglalkozik. Az euro bevezetéséhez tett szlovákiai előkészületek központi nyomon követését meg kell erősíteni ahhoz, hogy javuljon a résztvevők koordinációja és az esetleges válsághelyzeteket hatékonyan lehessen kezelni. |

A közigazgatás felkészítése

- A közigazgatási szervek, a regionális közigazgatás és az önkormányzatok előkészületeit a közigazgatási munkabizottság irányítja. A nemzeti koordinátor valamennyi közigazgatási szervnek azt javasolta, hogy hozzon létre euro-koordinációs csoportot. A bizottság számára végzett, az informatikai rendszerek felkészítésével kapcsolatos tanulmány szerint 2008 júniusára a központi, regionális és helyi közigazgatási szervek majdnem 80%-a összeállította az átalakítást igénylő informatikai rendszerek jegyzékét, de csak 18%-a tesztelte ténylegesen az átalakított új rendszereket. Ennek a korai ellenőrzésnek az volt a célja, hogy ösztönözze a közigazgatási szerveket az előkészületek megkezdésére: a következő vizsgálat eredményei várhatóan lényeges javulást jeleznek.

A központi és regionális közigazgatási szervek saját képzési stratégiával rendelkeznek a személyzet tekintetében és dolgoznak a nyomtatványok, referenciaértékek és küszöbértékek kiigazításán. Az állami költségvetést szlovák koronában készítik el, majd átszámítják euróra. Az átállás előkészületeinek költségeit beépítették a 2008−2009-es költségvetésbe. A kerettörvény előírásainak megfelelően az állampolgároknak az állami költségvetésbe eszközölt befizetéseit lefelé, míg az állami költségvetés kiadásait felfelé kell kerekíteni.

Szlovákia átfogó stratégiát dolgozott ki arra, hogy a közigazgatást az euro bevezetéséhez igazítsa. Mindazonáltal nagyobb figyelmet kell fordítani a készpénzt kezelő és/vagy a lakossággal közvetlenül kapcsolatot tartó tisztviselők gyakorlati képzésére. |

Az eurokészpénz gyors bevezetésének biztosítása

- Az eurokészpénz bevezetésének és a koronakészpénz forgalomból történő kivonásának az előkészítése a Szlovák Nemzeti Bank hatáskörébe tartozik.

- A szükséges eurobankjegyek és -érmék

A forgalomban lévő szlovák korona felváltása céljából az NBS 188 millió eurobankjegyet és 500 millió euroérmét rendelt. A bankjegyeket az Osztrák Nemzeti Bank bocsátja rendelkezésre, miközben az érméket a szlovákiai Kremnica (Körmöcbánya) pénzverdéje készíti. A körmöcbányai pénzverde sikeresen teljesítette a szlovák euroérmék próbagyártását. A gyártást és a raktározást hamarosan áttelepítik a magas biztonsági követelményeknek megfelelő, átalakított telephelyre. Mivel a pénzverde nagy tapasztalattal rendelkezik külföldi ügyfelek nagy volumenű megrendeléseinek teljesítése terén, a szlovák euroérmék gyártása valószínűleg nem fog nehézségekbe ütközni.

- A nemzeti készpénz kivonása a forgalomból

Az NBS mintegy 165 millió bankjegy és 425 millió pénzérme visszaáramlásával számol (ennek a teljes tömege 1900 tonna). Megfelelő raktározási és feldolgozási kapacitás biztosítása érdekében a szlovák koronakészpénz megsemmisítését az előzetes ellátási időszak előtt megkezdik. A visszaérkezett korona-bankjegyeket az NBS területén tárolják és semmisítik meg, miközben az érméket elsősorban a körmöcbányai pénzverdébe szállítják és ott fogják elvégezni a pénzjelleg megszüntetését.

- Bankok előzetes ellátása (frontloading) és továbbított előzetes ellátása (sub-frontloading)

A kereskedelmi bankok eurokészpénzzel való előzetes ellátása 2008 októberében kezdődik. Az NBS a körmöcbányai pénzverde telephelyén külön kihelyezett fiókot nyit, amely felelős az euroérmékkel való előzetes ellátás koordinálásáért. Az NBS 16 kereskedelmi bankkal kötött előzetes ellátási szerződést. A szerződések a bankoknak az eurokészpénzzel történő előzetes ellátási igényekre vonatkozó, 2008. májusi becslésein alapulnak. A megrendelt bankjegymennyiség inkább alacsonynak mondható: Az 51 millió eurobankjegy az NBS által becsült, 188 millió forgalomba hozandó bankjegy 27%-át jelenti (ez Máltán 92,5%, Cipruson 80% és az euroövezet résztvevőinek első csoportjában átlagosan 67% volt). Az euroérme-rendelések volumene 2007 szeptembere és 2008 márciusa között 60%-kal növekedett, 320 millió darabra (ez a tervek szerint kiadandó pénzérmék 64%-a). Az NBS a következő hónapokban mind a bankjegyek, mind az érmék tekintetében további megrendelésekre számít. A bankjegyek és érmék nagy részét (81,5% és 75%) a három legnagyobb kereskedelmi bank kapja az előzetes ellátás keretében.

Az előzetes ellátást biztosító megrendelések csekély nagyságrendje közvetett módon azzal magyarázható, hogy a vállalkozások nem érdeklődtek kellő mértékben saját előzetes ellátásuk iránt. 2008 márciusában csak 12 000 vállalkozás (ez a készpénzt kezelő 73 000 vállalkozás 16%-a) jelezte, hogy érdeklődik az előzetes ellátás továbbítása (sub-frontloading) iránt. Szlovákia úgy döntött, hogy nem gyárt euroérméket tartalmazó kezdőcsomagokat külön a vállalkozások számára, bár ez része a 2008/78/EK bizottsági ajánlásnak. Így a kis- és középvállalkozások az első napokban csak úgy kaphatnak megfelelő összegű eurokészpénzt, ha külön szerződést kötnek egy bankkal. Ezért további erőfeszítéseket kell tenni a sub-frontloading nagyságrendjének növelése érdekében. Ösztönözni kell az EKB által nemrég elfogadott, a sub-frontloading eljárásra vonatkozó egyszerűsített iránymutatás alkalmazását.

A sub-frontloading keretében az eurokészpénz szállítását főként tapasztalt magán pénzszállító cégek végzik. A nagy készpénz-megrendelők számára az NBS ingyenes szállítási lehetőséget kínál. Az NBS-be irányuló pénzszállítást mindig kísérni fogja a rendőrség. A kereskedelmi bankokba illetve a bankokból történő pénzszállítás a jelenlegi tervek szerint nem rendőri kísérettel történik.

- Az állampolgárok továbbított előzetes ellátása (sub-frontloading)

Szlovákiában eredetileg nem tervezték, hogy az állampolgárok számára euroérméket tartalmazó mini kezdőcsomagot készítenek. A Bizottsággal folytatott széles körű vitát követően a hatóságok úgy döntöttek, hogy a nemzeti terv 2008. áprilisi aktualizálásába belefoglalják a mini kezdőcsomagok gyártását. Így az állampolgároknak lehetőségük lesz arra, hogy 500 SKK értékben (körülbelül 16,60 EUR) mini kezdőcsomagot vásároljanak. Az NBS 1,2 millió mini kezdőcsomagot rendelt, lehetséges azonban, hogy ennyi nem lesz elegendő . A korábbi átállások tapasztalatai azt jelzik, hogy általában háztartásonként körülbelül egy mini kezdőcsomagot adtak el (Szlovákiában mintegy kétmillió háztartás van).Továbbá, mivel a kiskereskedelem számára nem tervezik kezdőcsomagok gyártását, lehetséges, hogy kis- és középvállalkozások is megvásárolják majd a mini kezdőcsomagokat. Ezért mérlegelni kell a mini kezdőcsomagok további megrendelését.

A Cipruson és Máltán alkalmazott gyakorlattól eltérően Szlovákiában a kereskedelmi bankok nem tervezik, hogy az €-nap előtt díj nélkül váltanak át eurót a hivatalos átváltási árfolyamon. A készpénzfelhalmozás csökkentésére irányuló kampányt az állampolgárok körében 2008 júliusában kezdik. Az idősebb korosztály (körülbelül 1 millió személy) körében merülhetnek fel problémák, mivel ők gyakran halmoznak fel otthon készpénzt és ritkán vesznek igénybe elektronikus fizetési módokat. Az elektronikus fizetési módot eddig is népszerűsítették, ezért nem terveznek külön kampányt annak ösztönzésére, hogy az átállás során növekedjen ezek alkalmazása.

- Készpénz átváltása és kivonása a forgalomból az €-nap után

A készpénzcsere megkönnyítése érdekében az NBS és a kereskedelmi bankok 2009 januárjának első napjaiban meghosszabbított nyitva tartást terveznek. A bankok január elsején (amely ünnepnap), valamint a január 3-4-i hétvégén nyitva tartanak, hogy biztosítsák a készpénzváltást. Néhány bankfiók külön ablakot nyit a vállalkozások számára és megerősíti ügyfélszolgálatát a belső ügyintézéssel foglalkozó munkatársakkal. A párhuzamos pénzforgalom időszakában az átváltott/kivont összegeket nem terheli költség vagy nagyságrendi korlátozás. Az NBS és a kereskedelmi bankok figyelembe veszik a Bizottság ajánlását, miszerint az €-nap utáni első napokban a bankjegykiadó automatákon keresztül és a bankokban csak kis címletű bankjegyekhez lehessen hozzájutni.

A bankok rendszeresen képzéseket tartanak munkatársaik számára az euro bevezetésével kapcsolatban és néhány bank fő ügyfeleinek is biztosít képzési lehetőséget. Sok bank hozott létre külön, az euróval kapcsolatos weboldalt.

Szlovákiában január elsején hajnali 2 órától kezdve gyakorlatilag mind a 2172 bankjegykiadó automata csak eurobankjegyet adhat ki (főként 10 és 20 eurós bankjegyet). Külön figyelmet fordítanak a központi elhelyezkedésű automatákra, hogy éjfél előtt megfelelően el legyenek látva korona-bankjegyekkel, majd nem sokkal később euróval. Azokat a bankjegykiadó automatákat, amelyeket technikai okokból nem állítanak át időben, bezárják. Mind a 26 800 kártyás fizetést biztosító terminálnak képesnek kell lennie arra, hogy az €-naptól euróban dolgozzon.

A kerettörvénynek megfelelően az üzletekben csak az €-naptól kezdődően kell euróban visszaadni . A törvény megóvja a kiskereskedőket attól is, hogy átváltó helyként kelljen működniük: Abban az esetben vissza lehet utasítani a szlovák koronával történő fizetést, ha a bankjegyek és érmék teljes névértéke több mint négyszerese a fizetendő árnak (a korábbi átállások során a vevők néha megpróbáltak nagy címletű bankjegyekkel fizetni kis összegű vásárlások esetén, hogy így szabaduljanak meg régi nemzeti készpénzüktől).

A bankjegykiadó automaták és a kártyás fizetést biztosító terminálok átállítása, a váltópénz adásának és a speciális banki nyitva tartásnak a szabályozása a 2008/78/EK ajánlás rendelkezéseinek tiszteletben tartásával történik.

Szlovákia kijelölte az euro pénzhamisítás elleni védelme tekintetében illetékes hatóságokat. Szlovákia a belügyminisztériumon belül létrehozott egy nemzeti központi hivatalt, valamint egy országos elemző központot (amely a bankjegyekkel foglalkozik), valamint egy országos érmeelemző központot, mindkettő az NBS-en belül működik. Szlovákia részt vesz a Periklész program keretében rendszeresen tartott képzéseken is. Az NBS és a kereskedelmi bankok megrendelték a szükséges eszközöket az eurobankjegyek valódiságának ellenőrzéséhez.

A pénzügyi és a banki ágazat átállási előkészületei megfelelően előrehaladtak. Ahhoz, hogy az átállás utáni napokban ne merüljenek fel logisztikai problémák, további komoly erőfeszítéseket kell tenni az előzetes ellátás (frontloading) és a továbbított előzetes ellátás (sub-frontloading) nagyságrendjének növeléséhez. Különösen a kiskereskedőket kell ösztönözni arra, hogy használják a sub-frontloading-ra vonatkozó új EKB iránymutatásban előirányzott egyszerűsített szerződést. Megfelelő intézkedéseket kell tenni ahhoz, hogy az átállás előtti és utáni hetekben biztosítsák valamennyi készpénzszállítás magas szintű védelmét. Külön figyelmet kell fordítani arra, hogy a kiskereskedőket és az érzékeny csoportokat felkészítsék a készpénzcserére (például megfelelő információs anyag eljuttatása az idős emberekhez). |

Visszaélések megakadályozása és az árakkal kapcsolatos téves megítélés kialakulásának elkerülése

- A legújabb Eurobarometer-felmérés[4] szerint a szlovák állampolgárok 72%-a tart az áremelkedéstől és az átállás kapcsán előforduló visszaélésektől. Az átállás felé vezető úton a szlovák hatóságok számára ezeknek a fenntartásoknak az eloszlatása marad az egyik legnagyobb kihívás.

A nemzeti koordinációs bizottság által elfogadott fogyasztóvédelmi stratégia határozza meg a fogyasztóvédelem általános keretét az átállás alatt. Ez a stratégia két elven alapul: az állampolgárok tájékoztatása, valamint az árak nyomon követése és ellenőrzése.

Az árak párhuzamos feltüntetése fontos eszköz, amely segíti a polgárokat abban, hogy hozzászokjanak az új valutához és az új értékskálához. A kormány a 2008. március 27-i rendelettel megállapította a párhuzamos feltüntetés szabályait, a Szlovák Nemzeti Bank pedig elfogadta a pénzügyi ágazatban alkalmazandó szabályokat. A kötelező párhuzamos feltüntetés egy hónappal a visszavonhatatlanul rögzített átváltási árfolyam elfogadása után kezdődik és 2009 végéig tart. A kiskereskedők további hat hónapig önkéntes alapon alkalmazhatják a párhuzamos feltüntetést.

- A tisztességes árképzésre vonatkozó kezdeményezés

A kormánybiztos a szlovák vállalkozók szövetségével együtt elindította az „ etikai kódex ”projektet. A kódexhez csatlakozó felek kötelesek tiszteletben tartani az átállás szabályait és nem használják ki azt saját nyereségük növelésére. A kódexet mintegy 1000 piaci szereplő, város, önkormányzat és regionális közigazgatás írta alá. A kódexhez csatlakozókat azonosító logó bemutatására nagyszabású rendezvény keretében kerül sor.

- Az árak nyomon követése és ellenőrzése

A szlovák kereskedelmi felügyelet (SOI) az árak nyomon követéséért felelős fő szerv. Hatáskörébe tartozik, hogy figyelmeztetéseket adjon ki, büntetéseket szabjon ki és végrehajtsa határozatait[5]. Az SOI a következőket ellenőrzi: az árak helyes párhuzamos feltüntetését, a kerekítési szabályok betartását, és az átváltási árfolyam helyes alkalmazását. Nyomon fogja követni az átállás ársemlegességét, és annak a tilalomnak a betartását, hogy a kerettörvénynek megfelelően az átállás költsége ne jelenjen meg az árakban. Az euróval kapcsolatos ellenőrzésekre az árak párhuzamos feltüntetésének teljes időszakában, valamint ezt követően néhány hónapig kerül sor. Az ellenőrzéseket vagy próbavásárlással (különös figyelemmel a kis üzletekre és a félreeső helyeken található boltokra) vagy célzott ellenőrzéssel bonyolítják le, állampolgári panasz nyomán. Panaszok bejelentésére egy speciális euro-telefonvonal használatával, e-mailben, faxon vagy az SOI regionális irodáiban személyesen van lehetőség. Kéthetente sajtóközleményt adnak ki az ellenőrzések eredményéről.

Az SOI jelenleg 262 alkalmazottal dolgozik, akik közül 150 végzi a tényleges ellenőrzést. Lehetséges, hogy a jelenlegi létszám nem lesz elegendő ahhoz, hogy az egész országban elvégezzék az ellenőrzést.

Bármely törvénysértés esetén az SOI további vizsgálatot végez a kiskereskedőnél az okok tisztázásához. Minden kétes árváltozást összehasonlítanak a hosszú távú trendekkel, más üzletek áraival és szélesebb összefüggésben is megvizsgálják (például az input alkalmazandó árai). Amennyiben az áremelés indokolatlannak bizonyul, az SOI először felkéri a kiskereskedőt, hogy állítsa vissza a korábbi árat. A következő lépés figyelmeztetés kiadása, majd végül szabálysértési eljárás indítása. A szabálysértési eljárás során 30 napon belül meg kell hozni a végső határozatot (fellebbezés esetén további 30 nap a határidő). A kerettörvény legfeljebb 60 000 EUR büntetést ír elő kiskereskedő vagy jogi személy esetén. Amennyiben egy magánszemély közvetlenül felelős egy szabálysértésért, legfeljebb 3000 EUR büntetéssel sújtható.

Az SOI által végzett árellenőrzést a fogyasztók szervezeteinek árellenőrző programjai egészítik ki. Önkéntes ellenőrök követik nyomon bizonyos kiválasztott termékek árait mintegy 350 kiskereskedelmi egységben. Egy ellenőr havonta kétszer megy el a kiválasztott üzletbe és ellenőrzi ugyanazon termékcsoport árait. A nyomon követés eredményeit, valamint azoknak az üzleteknek a nevét, ahol áremelkedést állapítottak meg, külön weboldalon teszik közzé.

A program koncepcióját még javítani kell. Ugyanazokban az üzletekben ugyanazon termékcsoport rendszeres időközönként történő ellenőrzése nem ad pontos képet az általános helyzetről (ahogy az Cipruson az idei évben bebizonyosodott)[6], mivel feltételezhető, hogy az érintett üzletek magatartását az ellenőrzés puszta léte is torzítja. Azzal, hogy nem áll fenn a szúrópróbaszerű ellenőrzés kockázata, lehetővé válik, hogy más üzletekben áremelésre kerüljön sor. Mivel a név nyilvánosságra hozása és az ezzel együtt járó szégyen az üzletek kis számára korlátozódik, ez nem tisztességes és nincs meg a kellő hatása.

Ami az árak hivatalos, statisztikai ellenőrzését illeti, a Szlovák Statisztikai Hivatal a párhuzamos feltüntetés teljes időszakában nyomon követi a gyakran vásárolt áruk árát. 2008 júniusától a hivatal tíznaponta jelentést tesz közzé. A statisztikai hivatal nyomon követi az inflációs várakozásokat és a tájékoztatási kampány hatását is.

Az etikai kódexet széles körben és aktívan népszerűsíteni kell, mivel a csatlakozók száma nagyon alacsony. A gyors reakciók és a médiával folytatott intenzív kommunikáció alapvető fontosságú ahhoz, hogy hatékonyan lehessen leküzdeni az állampolgárok félelmét az áremelkedésektől. Az árak nyomon követéséért és ellenőrzéséért felelős szerveknek képeseknek kell lenniük arra, hogy gyorsan reagáljanak egy beérkező panaszra. Amennyiben egy szabálysértési eljárásban a végső határozat meghozatalának határideje nem rövidíthető le, az ellenőrző szervek által tett első lépéseket gyorsan nyilvánosságra kell hozni. Az SOI árellenőrző tevékenységét jól előkészítették: fontos biztosítani azt, hogy a felügyelet megfelelő erőforrásokkal rendelkezzen ahhoz, hogy az egész ország területén végre tudja hajtani az ellenőrzést. A fogyasztók szervezetei által tervezett nyomon követési program esetében néhány jelentős átalakításra van szükség. El kell kerülni az árak adminisztratív befagyasztását vagy az ezzel egyenértékű piactorzító intézkedéseket – különösen az élelmiszerek esetében: ez ugyanis csak késlelteti a világpiac alakulásának megfelelő normál áremelkedést és torzítja az inflációs várakozásokat, mivel a befagyasztási időszak végén elkerülhetetlenül bekövetkezik a hirtelen áremelkedés és infláció, ahelyett, hogy természetes módon, hónapokra elhúzódva alakulna. Egyértelművé kell tenni az euróval kapcsolatos árvisszaélések esetére tervezett büntető szankciókat is, mivel nem tűnik túl logikusnak, hogy ezeket csak a szabályozott árakra korlátozzák, amelyekre az igazgatás máris nagy befolyást gyakorol. |

A vállalkozások átállási előkészületei

- A vállalatok átállási előkészületeit a gazdasági minisztérium és a kis- és középvállalkozások fejlesztésével foglalkozó nemzeti ügynöksége felügyeli és támogatja. Az ügynökség fő tevékenysége a regionális szintű tanácsadói kapacitás kialakítása (együttműködve a regionális üzleti információs központok hálózatával), tájékoztató szemináriumok szervezése a kis- és középvállalkozások számára, valamint tájékoztató anyagok készítése (például prospektusok, kézikönyvek, stb.).

A kis- és középvállalkozásoknak az átállásra való felkészüléséről 2008 júniusában készített bizottsági felmérés szerint a társaságok 80%-a már megkezdte az előkészületeket. A társaságok körülbelül kétharmada meghatározta, hogy a számítógépes rendszer milyen átalakítására van szükség (67%); hasonló arányban (65%) a társaságok tájékoztatták alkalmazottaikat, és a cégek mintegy fele (49%) meghatározta a vállalat különböző területeire gyakorolt hatást. A társaságok mintegy 70%-a az informatikai rendszerek szükséges átállítását erre specializálódott társaságra bízza; a társaságok többsége (82%) nem számol nehézségekkel az informatikai rendszerek szükséges átalakításával kapcsolatban. A társaságok majdnem 90%-a úgy érzi, hogy nagyon jól vagy inkább jól tájékozott az átállással kapcsolatban.

A társaságok nagy része (45%) kijelenti, hogy az átváltási szabályok teljes mértékű alkalmazásával fogja átváltani árait szlovák koronáról euróra. 22%-uk tervezi, hogy egy összességében semleges szemléletmódot alkalmaz (néhány árat felfelé, míg néhányat lefelé igazít ki). A társaságok jelentős hányada (14%) tervezi, hogy árait nagyrészt felfelé igazítja ki, bár ez a megközelítés ellentmond az előírásoknak. Ez az arány lényegesen magasabb a Cipruson és Szlovéniában megfigyeltnél (3% és 6%).

Ezt a felmérést azzal a szándékkal végezték el időben, hogy tudatosítsák a vállalkozásokban az előkészületek megkezdésének vagy felgyorsításának igényét. A vállalkozásoknak lehetőségük van arra, hogy számos tematikus rendezvényen vegyenek részt, amelyet az ügynökség szervez és/vagy segítséget kérjenek a regionális üzleti információs központoktól.

A hatóságoknak biztosítaniuk kell, hogy valamennyi kis- és középvállalkozás megfelelő tájékoztatást kapjon az átállással kapcsolatban, és megkapja a kellő támogatást. A kis- és középvállalkozások felkészülésének előrehaladását rendszeresen nyomon kell követni annak érdekében, hogy az esetleges problémákat gyorsan lehessen azonosítani és kezelni. |

Kommunikációs tevékenység és a közvélemény

- Az euro szlovákiai bevezetésével kapcsolatos nemzeti kommunikációs stratégia aktualizált és kibővített változatát 2007. október 17-én fogadták el. A stratégiát a kommunikációval foglalkozó munkabizottság dolgozta ki.

Átfogó pályázati eljárás után 2007 novemberében kiválasztottak egy külső kommunikációs ügynökséget a nemzeti stratégia fő részeinek végrehajtására, miközben a Szlovák Nemzeti Bank, a pénzügyminisztérium, a kormány és más közigazgatási szervek kiegészítő kommunikációs tevékenységet végeztek. A szlovák hatóságok partnereikkel, többek között az Európai Bizottsággal szorosan együttműködve, átfogó kommunikációs kampányt dolgoztak ki, amely számos csatornát használ fel ahhoz, hogy a célcsoportok széles körét érje el. A stratégia fő témái az átállás egymást követő lépéseihez, az euro előnyeihez és a fogyasztóknak az árakkal kapcsolatos visszaélésekkel szembeni védelméhez kapcsolódnak.

A szlovák hatóságok úgy döntöttek, hogy a minden részletre kiterjedő információs kampány elindítását elhalasztják addig, amíg biztosabbá nem válik, hogy Szlovákia teljesíti a konvergenciakritériumokat. Néhány előkészítő intézkedést azonban végrehajtottak. Kiválasztották a kampány logóját és az országos kampány stílusát. A Szlovák Nemzeti Bankban és a pénzügyminisztériumban is felvettek kommunikációval foglalkozó munkatársakat, miközben külön figyelmet fordítottak arra, hogy szakértőket bízzanak meg, akik egyedi célcsoportokkal foglalkoznak: a gyerekekkel és a fiatalokkal, az idősebb korosztállyal, a képességeikben korlátozottakkal és az etnikai kisebbségekkel. Az elmúlt hónapokban a szlovák hatóságok rendszeresen sajtótájékoztatókat tartottak, amelyek úgy tűnik, hasznosak voltak, mert a sajtó jobban tájékozott és kevésbé kritikus az átállással kapcsolatban. Ahhoz, hogy felkészítsék a szlovák lakosságot a 2008 második felében kezdődő tömegméretű kampányra, márciusban megjelent a televízióban az első, euróval kapcsolatos reklám.

A Bizottság 2007. december 7-én partnerségi megállapodást kötött a szlovák hatóságokkal. Ezen keret-megállapodásnak megfelelően a Bizottság promóciós anyagok biztosításával, az euro-kiállítás kölcsönadásával (a kiállításra Pozsonyban és Kassán került sor 2008 januárjában és februárjában) támogatja a kommunikációs tevékenységet, és a szlovák újságírók számára 2008 márciusában szemináriumot szervezett Brüsszelben. A két fél 2007. december 20-án támogatási megállapodást is aláírt. E támogatás keretében a Bizottság 2008 július végéig számos tevékenység finanszírozásához járul hozzá, többek között a kommunikációval foglalkozó tisztviselők foglalkoztatásához, különböző médiakampányokhoz (például a roma kisebbség számára), az országos tájékoztató vonalhoz, az országos euro-weboldalhoz, az eurót az iskolákban népszerűsítő projekthez és a multiplikátorok képzési programjához.

Az új tagállamokban végzett legutóbbi Eurobarometer gyorsfelmérés[7] lényegében megerősíti az elmúlt évek eredményeit. Szlovákiában az euro támogatottságának szintje az újonnan csatlakozott tagállamok átlaga fölött marad, de a trend 2007 tavasza óta némileg negatív (a támogatás mértéke 52% a 2007. szeptemberi 55%-hoz és a 2007. áprilisi 57%-hoz képest).

A kommunikációs tevékenységek megkezdésének Szlovákiában többszörös hatása van. A tájékozottság megítélésének szintje 17 százalékponttal emelkedett és a legmagasabb az érintett országok közül (a szlovákok 64%-a úgy érzi, hogy nagyon jól vagy jól tájékozott, összehasonlítva az átlagos 40%-kal). Az eredmények azt is jelzik, hogy növekszik az igény a tájékoztatásra. Ismét javult az euróval és az EMU-val kapcsolatos fő jellemzők ismerete.

Miközben más országokkal összehasonlítva általánosságban viszonylag kedvező az euro bevezetésének megítélése, a legújabb szlovák eredmények azt is tükrözik, hogy némileg nő a szkepticizmus a várt következmények és előnyök tekintetében. Így a tájékoztatási kampány küszöbön álló intenzív szakaszában különösen nagy figyelmet kell fordítani az állampolgárok aggályaira, főként azokra, amelyek az átállás során az árak alakulásával kapcsolatosak. |

- [1] A „maastrichti” konvergencia-kritériumok teljesítését a Bizottság és az EKB a konvergenciajelentésekben rendszeresen értékeli. A legutóbbi konvergenciajelentést (COM (2008)248) 2008. május 7-én fogadták el.

[2] A Bizottság ajánlása (2008. január 10.) az euróra történő jövőbeli átállások megkönnyítését célzó intézkedésekről (2008/78/EK).

[3] A 2007. november 28-i 659/2007 Coll. törvény az euro szlovákiai bevezetéséről és egyes törvények módosításáról.

[4] Lásd az Eurobarométer 237. gyorsjelentését (2008. május).

[5] Az EU-ban csak nyolc másik nemzeti hatóság rendelkezik hasonlóan nagy hatáskörrel.

[6] A rendelkezésre álló információk szerint a kiskereskedők előre tudták, hogy mely árakat figyelik az árellenőrzési program keretében és ennek megfelelően alakították ki árképzési stratégiájukat.

[7] Lásd az Eurobarométer 237. gyorsjelentését (2008. május).